**BÉKÉS MEGYEI ÖNKORMÁNYZATI HIVATAL**

TERÜLETFEJLESZTÉSI OSZTÁLY

5601 Békéscsaba, Derkovits sor 2. , Pf.: 118

Telefon: 66/441-549 Telefax:66/ 540-640

**E L Ő T E R J E S Z T É S**

**Békés Megye Képviselő-testülete 2010. február 19-i ülésére**

**Tárgy: Konzorciumi keretek között történő közös földgáz beszerzés a 2010. július 1. és 2011. június 30. közötti gázévre vonatkozóan**

**Tisztelt Képviselő-testület!**

Békés Megye Képviselő-testülete 2009. július 3-i ülésén a 170/2009. (VII.03.) KT. számú határozatában Békés Megye Növekedésorientált Gazdaságfejlesztési Programjának addig elvégzett feladatairól szóló jelentés elfogadásával együtt rendelte el a 2009. évben lefolytatott közös földgáz beszerzés megvalósítását. Ennek megfelelően a Békés Megyei Önkormányzat intézményeivel résztvevőként csatlakozott a közös földgáz beszerzésre irányuló szindikátushoz, valamint gesztorként elvállalta a beszerzési feladatok ellátását és koordinálását.

A közös földgáz beszerzés célja volt az önkormányzati szektor és intézményei érdekérvényesítő képességének növelése, az igénybevett szolgáltatások központi beszerzése révén a mindennapi működési költségek csökkentése.

A Békés Megyei Önkormányzat gesztorságával, konzorciumi keretek között Magyarországon elsőként lefolytatott közös földgáz beszerzésre vonatkozó közbeszerzési eljárásban a Megyei Önkormányzat és 13 intézménye, 43 települési önkormányzat, 2 többcélú kistérségi társulás és 3 gazdasági társaság vett részt.

A közös beszerzés mindenképpen sikeresnek mondható, hiszen a szindikátus résztvevői jelentős megtakarítást érhetnek el.

Fontos körülmény, hogy a 2009. évben lefolytatott közös földgáz beszerzés időszakában a földgázellátásról szóló 2008. évi XL. Törvény csupán a 100 m3/h gázóra-teljesítményt meghaladó felhasználókat kötelezte a szabadpiacra történő kilépésre, azonban önkéntes alapon a konzorciumhoz csatlakozó önkormányzatok jelentős része a 100 m3/h alatti fogyasztási helyeikkel is részt vettek a közös beszerzésben. A hivatkozott gáztörvény 140.§ (5) bekezdése szerint 2010. június 30-tól már a 20-100 m3/h teljesítményű fogyasztók is kötelesek elhagyni az egyetemes szolgáltatást és szabadpiacról vásárolni a földgázt.

Ennek megfelelően a 2010. július 1-jétől 2011. június 30-ig terjedő gázévben az önkormányzatok és a nagyobb intézmények jelentős része kötelezve van a szabadpiacra történő kilépésre, ezért a közös fellépést nem csak az elérhető megtakarítás, hanem a kényszer is indokolja.

A korábbi beszerzés sikeressége és a földgázellátásról szóló törvény fentiek szerinti módosulása következtében a Tisztelt Képviselő-testület hozzájárulását kérjük ahhoz, hogy a Békés Megyei Önkormányzat gesztorsága mellett a közös földgáz beszerzést az önkormányzatok, a többcélú kistérségi társulások és önálló gazdálkodású intézményeik, valamint a Megyei Önkormányzat fenntartása alatt álló intézmények szindikátusával a 2010. július 1. és 2011. június 30. közötti gázévre vonatkozóan is lebonyolíthassuk, ezzel is csökkentve a gazdasági válság kedvezőtlen hatásait.

A tavalyi évhez hasonlóan elkészítettük és az előterjesztés mellékleteként jóváhagyásra beterjesztjük a Képviselő-testületnek a közös beszerzésre vonatkozó Szindikátusi szerződés tervezetét. A tervezet szerint a Békés Megyei Önkormányzat, mint gesztor a közbeszerzési pályázat lebonyolításával kapcsolatosan felmerült költségeket megelőlegezi, a szindikátusban résztvevők a gesztornál felmerülő és máshonnan meg nem térülő költségeket (szakértői, tanácsadói díj, az eljárás előkészítésében, lefolytatásában és a szerződéskötésben végzett tevékenység után a gesztor 1 fő alkalmazottjának munkabére és közterhei maximum 6 havi közreműködést meghatározva) saját és intézményeik gázfogyasztásának arányában utólagos elszámolás mellett megtérítik.

Mindezek alapján az alábbi határozati javaslatot terjesztjük elfogadásra a Tisztelt Képviselő-testület elé:

**Határozati javaslat**

Békés Megye Képviselő-testülete

1. elrendeli a Békés Megyei Önkormányzat és Intézményei által felhasznált földgáz energiahordozó központosított beszerzésének elvégzését.
2. jóváhagyja a határozat mellékleteként csatolt szindikátusi szerződés-tervezetet és vállalja a közös földgáz beszerzési feladatok koordinálását, a gesztori feladatokat az abban foglaltak szerint. Felhatalmazást ad ezen dokumentum aláírására.
3. partneri együttműködés keretében törekszik a földgázenergia Békés megye települési önkormányzataival, önálló gazdálkodású intézményeivel, többcélú kistérségi társulásaival, a Megyei Önkormányzat fenntartása alatt álló intézményekkel együttes, konzorciumi keretek között történő beszerzésére.
4. utasítja Hivatalát és felhívja Közbeszerzési Bizottságát, hogy a jelen határozattal elfogadott Szindikátusi Szerződés szerint készítsék elő és folytassák le az abban jelölt feladatkörük szerint a közös földgázbeszerzési eljárást.

**Felelős**:Sziklai Zoltán osztályvezető

Nyikora Illésné osztályvezető

Dr. Pacsika György osztályvezető

**Határidő**: Intézkedésre azonnal

Békéscsaba, 2010. február 5.

Sziklai Zoltán

osztályvezető